Liverpooli peatreener Jürgen Klopp avaldas pärast eilset 1:0 võitu Evertoni üle kiitust ka keskkaitsjale Ragnar Klavanile ja väravavaht Simon Mignolet'le, kes on viimasel ajal olnud rohkem varumeeste rollis.
Nende hea mäng teda ei üllatanud. "Kui mängija alguses platsile ei pääse, siis see ei tähenda, et ta oleks halb mängija," sõnas Klopp. "See tähendab lihtsalt seda, et ma olen valinud mõne teise mängija."
Klavan pääses eile teist liigamängu järjest kamerunlase Joel Matipi asemel algrivistusse. Mignolet on aga viimastes mängudes asendanud sakslasest puurilukku Loris Kariust. "Nad peavad olema õigel hetkel valmis ja loomulikult nad olid seda," lausus Klopp.
"Me ei andnud [Romelu] Lukakule võimalusi. Tegutsesime hästi ka siis, kui nad mängisid pikka palli. Jäime rasketes situatsioonides rahulikuks," jätkas sakslane. "Rahulikuks jäämine emotsionaalsetes olukordades on väljakutse. Mängijad tulid sellega hästi toime."
Võrreldes kevadel saadud 4:0 võiduga Evertoni üle hindas Klopp esmaspäevast tulemust rohkem, sest erinevalt eelmise hooaja mängust ei saanud nüüd keegi viga. Toona sai raske trauma ründaja Divock Origi. "Loomulikult oli esimene derbimäng Anfieldil eriline, aga eelistan tegelikult tänast, sest keegi ei saanud viga. Parem 1:0 võit, kui kõik mängijad jäävad terveks, kui 4:0 ja üks mängija on liialt pikalt audis."
Toimetaja: Siim Boikov